Nr. ................/.............................2024

**REFERAT DE APROBARE**

pentru

***modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor şi pădurilor nr. 324/2020***

 Prezentul referat de aprobare este elaborat în conformitate cu prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de ordin pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor şi pădurilor nr. 324/2020.***

**Baza legală a proiectului de ordin supus aprobării** o constituie prevederile art. 13 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare. Potrivit art. 13 alin. (4) din actul normativ menționat, ”*Condiţiile de finanţare a proiectelor şi/sau programelor pentru protecţia mediului prevăzute la alin. (1) lit, a)-l), n), q)-s), u), w)-y), cc), dd) și ff) se stabilesc prin ghidul de finanţare aferent fiecărui program sau proiect, care se elaborează de Administraţia Fondului pentru Mediu şi se aprobă prin ordin al conducătorului autorităţii publice centrale pentru protecţia mediului*.”

Pentru alinierea politicilor interne cu tendințele europene de reducere a emisiilor din transporturi, statele membre trebuie să încurajeze progresiv achiziționarea autovehiculelor cu emisii de CO2 cât mai scăzute. În acest sens, este necesară reducerea emisiilor pentru acordarea primei de casare, la maximum 150 g.

În vederea maximizării utilizării bugetului Programului, astfel încât din sumele alocate acestuia să fie achiziționate cât mai multe autovehicule prietenoase cu mediul, se propune plafonarea prețului de achiziție la echivalentul în lei a 60.000 de euro, inclusiv TVA, pentru fiecare autovehicul comercializat.

Având în vedere că după anul 2006 a intrat în vigoare obligatoriu norma de poluare Euro 4, se propune modificarea condiției de acordare a ecobonusului de 1.500 lei pentru casarea fiecărui autovehicul uzat care are norma de poluare Euro 3 sau inferioară, prin eliminarea vechimei de cel puţin 15 ani de la data fabricaţiei.

Prevederile Regulamentului 1407/2013 privind ajutoarele de minimis își încetează aplicabilitatea în luna iunie, anul curent. În acest context, se propune înlocuirea în cuprinsul ghidurilor a Regulamentului amintit, cu Regulamentul (UE) nr. 2.831/2023, cel care îl înlocuiește oficial.

Pentru o mai bună promovare a instituției și a programelor, se propune aplicarea unui autocolant pe autovehiculele achiziționate, în perioada de monitorizare.

Astfel, printre cele mai importante modificări ale ghidului de finanțare, se regăsesc:

• stabilirea valorii maxime de 60.000 Euro (TVA inclus) pentru achiziționarea unui autovehicul nou;

• reducerea emisiilor pentru acordarea primei de casare, la maximum 150 g;

• modificarea condiției de acordare a ecobonusului de 1.500 lei pentru casarea fiecărui autovehicul uzat care are norma de poluare Euro 3 sau inferioară, prin eliminarea vechimei de cel puţin 15 ani de la data fabricaţiei.

• introducerea posibilității de a clarifica anumite motive de respingere în etapa de validare a producătorilor;

• aplicarea unui autocolant pe autovehiculele achiziționate, în perioada de monitorizare;

• actualizarea Regulamentului 1.407/2013 privind ajutoarele de minimis cu Regulamentul (UE) nr. 2.831/2023.

Proiectul de modificare a Ghidului de finanțare, astfel cum îl înaintăm, a fost avizat în ședința Comitetului Director al Administrației Fondului pentru Mediu din 18.01.2024.

 Pentru motivele invocate, vă transmitem alăturat, în vederea avizării și aprobării, ***proiectul de ordin pentru modificarea și completarea Ghidului de finanţare a Programului de stimulare a înnoirii Parcului auto naţional 2020-2024, aprobat prin Ordinul ministrului mediului, apelor şi pădurilor nr. 324/2020, cu modificările și completările ulterioare.***

**PREȘEDINTE,**

**Laurențiu Adrian NECULAESCU**

Șef Serviciul Analiză și Avizare, Întocmit,

 **Director General**

**Florin Răzvan ALECU**

 **Director General Adjunct**

**Andreea COMAN**

 **Șef Birou, Întocmit,**

**Emilia PAVEL Diana FELEAGĂ**

Întocmit,

DiaEAGĂ

 Diana FELEAGĂ

Direcția Juridică,

Șef Serviciul Analiză și Avizare,